Калі казаць пра сямейныя справы, то я ганаруся, што выраслі двое маіх сыноў, якія здолелі заняць ужо нейкае месца, нягледзячы на сваю маладосьць, у гэтай нашай, арыентаванай на дэмакратычныя каштоўнасьці Беларусі. Раман грае ў J_Морсе, усе беларускамоўныя песьні групы, за выключэньнем адной, напісаны ім. А адну напісаў малодшы сын Багдан. Памятаеце: “Не пакідай сьлядоў на засьнежаных дахах аэрапортаў”? Трэба сказаць, што Багдан больш палітызаваны хлопец у параўнаньні з Раманам. Мы страшэнна, канешне, бясконца трывожыліся, але ганарыліся ім, калі адбываліся падзеі леташняй вясны, бо ён быў сярод абаронцаў пляцу. Багдан, безумоўна, ня ёсьць прафэсійны палітык — ён займаецца перакладамі, рэклямным бізнэсам. Для мяне ён адзін з тых, хто ўвасабляе будучую Беларусь.